Ende alsoo noch veele persoonen buijten de Stadt woonen, die binnen getrocken dienen te werden, om voor overval van Javaenen bevrijt te sijn.
Item dat aen veele luijden voldoeninge van erven ende gronden moeten werden gedaen die haere hebben verlooren doort intrecken ende vercleenen vande Stadt, het graven vande binnen ende buijten grachten ende het leggen vande groote wercken met breede buijten barmen ende groote binnen gronden tot breede wallen ende cocus plantingen geprojecteert, voorders datter veele leedige morassige plaetsen binnen onse muijren leggen, die sonder verhooginge onbruijckelijcken liggen, onredelijcken wesende dat men de gronden van soo costelijcke groote wercken binnen door onbequaemheijt souden onbebouwt ende onbewoont houden, waer door bij wedercominge des Mattarams grootelijcx souden sijn geincommodeert, ende ten aensien men het selve met de costen van omtrent de seventhien hondert Realen van achten sal connen remedieren, waer door commoditeijt sullen crijgen, om meest alle onse buijten woonderen binnen te connen trecken, ende veele andere goede gelegentheijden hebben.
Soo is geresolveert dat men eerstdaechs bij affipie van billietten in duijtsche ende chinesche taele aenslaen sal, om het resterende vande binnen grachten uijt te graeven, wesende omtrent 255 roeden langte, dertich voeten breet, ende 9 voeten diep, mits dat wij de aerde door onse slaeven sullen laeten brengen, daer ons gelegentheijt vereijsschen sal, waer door verhoopen t' selve voor de helft minder aen te besteden, als het voor desen gecost heeft, niet tegenstaende dat alsuu int regen mouson sijn, Boven dien bevinden oock mede, dat wij nootsaeckelycken de Chinesen int werck dienen te houden, soo men vande selve wil trecken het hooft gelt, datse betaelen moeten, t' welcke ter maent omtrent de drie duijsent Realen van achten is bedraegende.